'โยโควิช' กลับถึงเซอร์เบีย เตรียมเผชิญข้อบังคับฉีดวัคซีนที่เฟรนช์โอเพ่นเดือนพ.ค.
You are our champion,’ supporters shouted at Belgrade airport; world’s No. 1-ranked male tennis player was forced to leave Australia due to being unvaccinated against COVID
โยโควิช เดินทางถึงสนามบินนิโคลา เทสลา ในกรุงเบลเกรด ท่ามกลางการต้อนรับของแฟนเทนนิสบางส่วนที่ต่างตะโกนว่า "คุณคือแชมเปียนของพวกเรา" รวมทั้งโบกธงชาติเซอร์เบีย เพื่อแสดงการสนับสนุนโยโควิช เมื่อวันศุกร์ที่แล้ว รัฐบาลออสเตรเลียได้สั่งเพิกถอนวีซ่าของนักเทนนิสมือหนึ่งของโลกเป็นรอบที่สอง ทำให้เขาต้องถูกส่งตัวกลับออกจากออสเตรเลียสืบเนื่องจากข้อโต้แย้งเรื่องวัคซีนโควิด-19 เนื่องจากโยโควิชยังไม่ได้ฉีดวัคซีนตามกฎข้อบังคับของการแข่งขัน คำตัดสินเรื่องวีซ่าล่าสุดทำให้เขาไม่สามารถลงแข่งขันออสเตรเลียน โอเพ่น เพื่อป้องกันแชมป์และคว้าแชมป์สมัยที่ 10 รวมทั้งยังไม่สามารถคว้าแกรนด์สแลมสมัยที่ 21 ซึ่งจะทำให้เขาสร้างประวัติศาสตร์เป็นนักเทนนิสชายเดี่ยวที่คว้าแชมป์แกรนด์สแลมมากที่สุดแต่เพียงผู้เดียว โยโควิช ระบุในแถลงการณ์ก่อนเดินทางออกจากออสเตรเลียว่า ตนรู้สึกผิดหวังอย่างมากที่สุดต่อคำพิพากษาของศาล แต่ก็เคารพต่อคำตัดสินนี้ ขณะเดียวกัน ยอดนักเทนนิสชาวเซอร์เบียผู้นี้กำลังเผชิญแรงกดดันระลอกใหม่ในการเดินหน้าคว้าแชมป์แกรนด์สแลมสมัยที่ 21 เพื่อทำสถิติแซงหน้าโรเจอร์ เฟดเดอเรอร์ และราฟาเอล นาดาล ที่ต่างคว้าแชมป์มาแล้ว 20 สมัยเท่ากัน เนื่องจากโยโควิชอาจถูกห้ามลงแข่งขันเฟรนช์ โอเพ่น แกรนด์สแลมรายการที่สองของปีนี้ ที่จะแข่งขันในเดือนพฤษภาคม สำนักข่าวรอยเตอร์รายงานว่า กระทรวงกีฬาฝรั่งเศสได้ยืนยันในวันจันทร์ว่า จะไม่มีการยกเว้นกฎข้อบังคับเรื่องการฉีดวัคซีนที่เพิ่งผ่านการรับรองจากรัฐสภาเมื่อวันอาทิตย์ โดยกฎดังกล่าวระบุว่า ผู้ที่จะเข้าไปสถานที่สาธารณะต่าง ๆ รวมทั้งร้านอาหาร โรงภาพยนตร์ และสนามกีฬา จะต้องมีใบรับรองการฉีดวัคซีนโควิดมาแสดง ซึ่งรวมถึงนักกีฬาที่จะร่วมทำการแข่งขันเฟรนช์ โอเพ่น ในปีนี้ด้วย